Gran èxit en la XVII Gala de l’Esport amb la participació de 250 persones
30 d’octubre 2017

![](/media/4bcfbqrf/37dsc_4276_cuerpo1.jpg)  
  

El passat divendres, 27 d'octubre, va tindre lloc la XVII Gala de l'Esport, en la qual es va fer un reconeixement a l'activitat esportiva local de tot l'any i es va subratllar la importància d'una pràctica esportiva igualitària i sense fronteres de cap tipus. La gala, que va tindre lloc en el Casal Jove del Port de Sagunt, va acollir a prop de 250 persones, entre veïns, premiats, entitats esportives locals, empreses i entitats culturals, i representants polítics de les localitats de la comarca. L'esdeveniment va ser dirigit i presentat per la companyia local Camí de Nora i amenitzat pel grup de dansa de Magda Fuertes.  
  
L'acte començava a les 18.45 hores amb dues activitats esportives a l'exterior del Casal Jove. Estes activitats eren una mostra del club Scooter de Sagunt i un taller de Pump organitzat per l'Àrea d'Activitat Física i Salut de l'Ajuntament de Sagunt. Tots dos tallers estaven oberts a la participació ciutadana i eren totalment gratuïts, i van tindre un bon acolliment entre el públic assistent. Després d'una hora de realització dels tallers, va ser el torn de la gala.  
  
La gala va començar amb una actuació de dansa i, una vegada acabada, es va donar pas a la presentació del regidor de l'àrea d'Esports, Miguel Chover, qui va donar la benvinguda a l'acte i va agrair l'assistència: “**Especial benvinguda a totes les entitats locals esportives i esportistes de la ciutat que, amb el seu esforç diari i no poques dificultats, han fet que la nostra ciutat s'haja convertit en un referent de l'esport, no solament en la nostra comunitat, sinó a tot Espanya**”. Tot seguit va començar el lliurament de premis amb els reconeixements a la Trajectòria Esportiva per 25 anys, que van ser per al Club Voleibol Stella Maris i Club Sagunt Futbol Base, i de 50 anys, que va anar per al Club Esportiu Camp de Morvedre. Van lliurar els guardons Blanca Peris, Javier Timón i Guillermo Sampedro.  

  

![](/media/42kjmexi/37img_5508_cuerpo2.jpg) 

El següent premi va ser per al Mèrit Esportiu del Camp de Morvedre, atorgat al pilotaire Dani Gómez per Francisco Crispín, qui va asegurar estar “**molt agraït, ja que és un premi per a mi i per a la pilota valenciana”**. Tania Ortiz va lliurar el premi al millor Esportista Novell a Juan Antonio Sarió, qui va jugar en la selecció espanyola d'handbol juvenil, i el va arreplegar el seu pare, ja que l'esportista no va poder assistir: “**estic molt agraït, i espere que continue els èxits i que tinga una llarga carrera”**. 

  

El guardó al Mèrit Esportiu en Diversitat Funcional va ser per al jove Alejandro López Soto, i li'l va lliurar Carolina Fuertes: “**Al grup d'atletisme, vos vull molt… Som campions!**”, va dir l'esportista mentre alçava el premi. María Giménez va lliurar el premi al Foment de la Visibilitat en l'Esport Femení a Paqui Méndez, directora del curt Campeonas Invisibles. “**Espere que açò continue i que li donen este premi a moltes més dones**”, va destacar Giménez.

Després d'una segona actuació de dansa va ser el moment dels tres últims guardons. El premi al Millor Esportista Masculí va ser per al jugador del Levante UD Toño García, qui no va poder estar present, i va ser el seu pare qui va arreplegar el premi a mans de Chover: “**gràcies a tots els que heu fet possible este acte i a la gent que l'ha ajudat en la seua marxa esportiva**”. El premi a la Millor Esportista Femenina va ser lliurat per Mª José Mira a la portera del Balonmano Morvedre i de la selecció espanyola d'handbol platja, María Gil: “**Moltes gràcies i tant de bo l'esport femení seguisca creixent com fins ara**”. Finalment, el premi a la Millor Entitat Esportiva va ser per a l'Atlético Saguntino, i va ser lliurat per l'alcalde de Sagunt, Quico Fernández, a Juanma Domingo: “**els nostres amics ens han recordat el difícil que és l'esport, les metes que té i la dificultat per a arribar on u vol arribar**”. El lliurament de premis va finalitzar amb un últim número de dansa.

Per acomiadar l'acte l'alcalde de Sagunt, Quico Fernández, va dedicar unes paraules: “**És un orgull que la nostra siga una ciutat d'esportistes i una ciutat saludable**”, i defensà “**l'esport d'igualtat d'oportunitats, l'esport que transcendeix les fronteres de gènere i les desigualtats socials**”.

  

![](/media/1cnd5sif/37img_5412_cuerpo3.jpg)  
  

*   [](http://www.facebook.com/sharer.php?u=https://aytosagunto.es/va/actualitat/gran-exit-en-la-xvii-gala-de-l-esport-amb-la-participacio-de-250-persones/ "Facebook")
*   [](http://twitter.com/share?url=https://aytosagunto.es/va/actualitat/gran-exit-en-la-xvii-gala-de-l-esport-amb-la-participacio-de-250-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gran-exit-en-la-xvii-gala-de-l-esport-amb-la-participacio-de-250-persones/ "Linked In")
*   [](mailto:?body=https://aytosagunto.es/va/actualitat/gran-exit-en-la-xvii-gala-de-l-esport-amb-la-participacio-de-250-persones/)